CELEX: 32021R1064
Language: sl
Date: 2021-06-28 00:00:00
Title: Izvedbena uredba Komisije (EU) 2021/1064 z dne 28. junija 2021 o spremembi Izvedbene uredbe (EU) 2021/520 glede konfiguracije identifikacijske kode živali za namene sledljivosti nekaterih gojenih kopenskih živali za Združeno kraljestvo v zvezi s Severno Irsko (Besedilo velja za EGP)

29.6.2021   
               
               
                  SL
               
               
                  Uradni list Evropske unije
               
               
                  L 229/8
               
            
         IZVEDBENA UREDBA KOMISIJE (EU) 2021/1064
         z dne 28. junija 2021
         o spremembi Izvedbene uredbe (EU) 2021/520 glede konfiguracije identifikacijske kode živali za namene sledljivosti nekaterih gojenih kopenskih živali za Združeno kraljestvo v zvezi s Severno Irsko
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti člena 120(1) in točk (c), (d) in (f) člena 120(2) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2016/429 določa pravila o preprečevanju in obvladovanju bolezni živali, ki se prenašajo na živali ali ljudi. V poglavjih 1 in 2 naslova I dela IV navedene uredbe so določena pravila za obrate, ki gojijo kopenske živali, in valilnice ter za sledljivost nekaterih gojenih kopenskih živali in valilnih jajc v Uniji. Z Uredbo (EU) 2016/429 je Komisija tudi pooblaščena, da z delegiranimi akti sprejema pravila za dopolnitev nekaterih nebistvenih elementov navedene uredbe.
                  
               
                     (2)
                  
                  
                     Delegirana uredba Komisije (EU) 2019/2035 (2) dopolnjuje Uredbo (EU) 2016/429 z določitvijo pravil za registrirane in odobrene obrate za gojene kopenske živali in valilna jajca ter za sledljivost nekaterih gojenih kopenskih živali in valilnih jajc. Del III navedene delegirane uredbe vključuje pravila za sledljivost gojenih kopenskih živali, natančneje so v naslovih I in II dela III določena pravila za sledljivost gojenega goveda, ovc in koz.
                  
               
                     (3)
                  
                  
                     Za zagotovitev enotne uporabe pravil za sledljivost iz Uredbe (EU) 2016/429 in Delegirane uredbe (EU) 2019/2035 v Uniji so izvedbena pravila za sledljivost nekaterih gojenih kopenskih živali določena v Izvedbeni uredbi Komisije (EU) 2021/520 (3).
                  
               
                     (4)
                  
                  
                     V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu), zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, se Uredba (EU) 2016/429 kot tudi akti Komisije, ki na njej temeljijo, uporabljajo za Združeno kraljestvo in v njem v zvezi s Severno Irsko po koncu prehodnega obdobja, določenega v sporazumu o izstopu. Posledično se pravila iz Izvedbene uredbe (EU) 2021/520 uporabljajo v Združenem kraljestvu v zvezi s Severno Irsko. Zaradi jasnosti se je primerno v členu 1 navedene izvedbene uredbe sklicevati na sporazum o izstopu.
                  
               
                     (5)
                  
                  
                     Poleg tega so v točki (a) člena 12 Izvedbene uredbe (EU) 2021/520 določena pravila za konfiguracijo identifikacijske kode gojenega goveda, ovc, koz, kamel in jelenov. Prvi element identifikacijske kode je oznaka države članice, v kateri je bilo sredstvo za identifikacijo prvič nameščeno na živali, bodisi v obliki dvočrkovne oznake v skladu s standardom 3166-1 alfa-2 Mednarodne organizacije za standardizacijo (ISO), razen za Grčijo, za katero se uporablja dvočrkovna oznaka „EL“, bodisi trimestne številčne oznake države v skladu s standardom ISO 3166-1. Glede na to, da v ISO standardih iz člena 12 Uredbe (EU) 2021/520 za Združeno kraljestvo ni pododdelkov v zvezi s Severno Irsko, bi bilo treba navedeno uredbo spremeniti tako, da se določi, katera oznaka države bi morala biti prvi element identifikacijske kode gojenega goveda, ovc, koz, kamel in jelenov, identificiranih v navedeni regiji Združenega kraljestva.
                  
               
                     (6)
                  
                  
                     Priloga I k Izvedbeni uredbi Komisije (EU) 2020/1470 (4) določa nomenklaturo držav in ozemelj za evropsko statistiko o mednarodni trgovini z blagom, v kateri je navedeno, da je „XI“ dvočrkovna oznaka, ki se uporablja, če je treba ločevati Združeno kraljestvo v zvezi s Severno Irsko pod pogoji iz ustreznih določb Unije. Zato bi se bilo treba v členu 12(a)(i) Izvedbene uredbe (EU) 2021/520 za Združeno kraljestvo v zvezi s Severno Irsko sklicevati na navedeno oznako.
                  
               
                     (7)
                  
                  
                     Poleg tega ni bila opredeljena ustrezna trimestna oznaka, ki bi se uporabljala, kadar je treba ločevati Združeno kraljestvo v zvezi s Severno Irsko. Trimestna številčna oznaka „899“ ni dodeljena v standardu ISO 3166-1. Zato bi se bilo treba v členu 12(a)(ii) Izvedbene uredbe (EU) 2021/520 za Združeno kraljestvo v zvezi s Severno Irsko sklicevati na navedeno oznako.
                  
               
                     (8)
                  
                  
                     Izvedbeno uredbo (EU) 2021/520 bi bilo zato treba ustrezno spremeniti.
                  
               
                     (9)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Izvedbena uredba (EU) 2021/520 se spremeni:
            
                        (1)
                     
                     
                        v členu 1 se uvodno besedilo nadomesti z naslednjim:
                        „Ta uredba določa pravila za države članice (*1) o:
                        
                           (*1)  V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, za namene te uredbe sklicevanja na države članice ali Unijo vključujejo Združeno kraljestvo v zvezi s Severno Irsko.“;"
                        
                     
                  
                        (2)
                     
                     
                        v členu 12 se točka (a) nadomesti z naslednjim:
                        
                                    „(a)
                                 
                                 
                                    prvi element identifikacijske kode je oznaka države članice, v kateri je bilo sredstvo za identifikacijo prvič nameščeno na živali, bodisi v obliki:
                                    
                                                (i)
                                             
                                             
                                                dvočrkovne oznake v skladu s standardom ISO 3166-1 alfa-2, razen za Grčijo, za katero se uporablja dvočrkovna oznaka ‚EL‘, in Združeno kraljestvo v zvezi s Severno Irsko, za katerega se uporablja dvočrkovna oznaka ‚XI‘, bodisi
                                             
                                          
                                                (ii)
                                             
                                             
                                                trimestne številčne oznake države v skladu s standardom ISO 3166-1, razen za Združeno kraljestvo v zvezi s Severno Irsko, za katerega se uporablja oznaka ‚899‘;“.
                                             
                                          
                              
                  
         
            Člen 2
            Ta uredba začne veljati tretji dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 28. junija 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 84, 31.3.2016, str. 1.
         
            (2)  Delegirana uredba Komisije (EU) 2019/2035 z dne 28. junija 2019 o dopolnitvi Uredbe (EU) 2016/429 Evropskega parlamenta in Sveta glede pravil za obrate, ki gojijo kopenske živali, in valilnice ter za sledljivost nekaterih gojenih kopenskih živali in valilnih jajc (UL L 314, 5.12.2019, str. 115).
         
            (3)  Izvedbena uredba Komisije (EU) 2021/520 z dne 24. marca 2021 o določitvi pravil za uporabo Uredbe (EU) 2016/429 Evropskega parlamenta in Sveta v zvezi s sledljivostjo nekaterih gojenih kopenskih živali (UL L 104, 25.3.2021, str. 39).
         
            (4)  Izvedbena uredba Komisije (EU) 2020/1470 z dne 12. oktobra 2020 o nomenklaturi držav in ozemelj za evropsko statistiko o mednarodni trgovini z blagom in o geografski razčlenitvi za druge poslovne statistike (UL L 334, 13.10.2020, str. 2).